**R E L A C I O N**

**M B I**

**PROJEKTLIGJIN “PËR NJË NDRYSHIM DHE SHTESË NË LIGJIN NR. 8438, DATË 28.12.1998 “PËR TATIMIN MBI TË ARDHURAT”, TË NDRYSHUAR”**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN.**

Propozimi i projektligjit “Për një ndryshim dhe shtesë në ligjin nr. 8438, datë 28.12.1998, “Për tatimin mbi të ardhurat”, të ndryshuar është mbështetur në nenet: 78, 83, pika 1, dhe 155, të Kushtetutës së Republikës së Shqipërisë. Ky projektligj është pjesë e Paketës Fiskale 2018.

Ky projektligj synon:

* Incentivimin për sektorin e turizmit duke ulur normën tatimore në 0% për 10 vitet e para fiskale, për Strukturat akomoduese “Hotelet me 4&5 yje, status special”, sipas përcaktimeve të ligjit të fushës së turizmit.
* Incentivimin në fushën e prodhimit të software-ve duke reduktuar normën tatimore nga 15% në 5%, si një instrument i rëndësishmë për të incentivuar mbajtjen e kapaciteteve intelektuale brenda vendit si një faktor i kyç për zhvillimin teknologjik dhe atë ekonomik.

1. **VLERËSIMI I PROJEKT-AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE.**

Ky projektligj nuk është parashikuar në programin analitik të projekt-akteve që do të paraqiten për shqyrtim në Këshillin e Ministrave gjatë 4-mujorit të III-të të vitit 2017.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME.**

* Turizmi shqiptar është ende në fillesat e tij dhe aktualisht has vështirësi të konkurrojë me nivelin dhe cilësinë që ofrojnë hotelet dhe resortet e vendeve të rajonit. Për zhvillimin e turizmit krahas numrit të lartë të turistëve, mbi të gjitha nevojitet një infrastrukturë e gjerë dhe tepër cilësore e hoteleve apo resorteve, të cilin vetëm grupet hoteliere me eksperiencë mund t’a ofrojnë. Nga ana tjetër, tendenca aktuale e vëndeve të Ballkanit është dhënia e incentivave në forma nga më të ndryshmet, me qëllim tërheqjen e investimeve të huaja direkte në sektorin e turizmit dhe veçanërisht përmirësimin e stukturave hoteliere të standartit të lartë (hotele me 4&5 yje). Këto incentiva synojnë gjithashtu zhvillimin e sektorit të turizmi, dhe mbi të gjitha të përmirësojnë imazhin e vendit tonë.

Përpos kësaj nxitja e investimeve në sektorin e turizmit do të kontribuojë gjithashtu edhe në:

1. hapjen e vendeve të reja të punës,
2. rritjen e turistëve dhe vizitorëve me potencial të madh të fuqisë blerëse që do të qëndrojnë në Shqipëri,
3. rritjen e konsumit si një faktor të rëndëshëm në rritjen e GDP.

Aktualisht vendet e rajonit kanë zgjedhur forma të ndryshme të incentivimit për përmirësimin e klimës së turizmit.

Serbia, përjashtin për 10 vjet nga tatim fitimi, ato investime në turizëm të cilat kalojnë vlerën 8 milion euro, si dhe punësojnë të paktën 100 persona.

Në këmbim të investimeve në turizëm, Turqia parashikon lehtësi të shumta për tatimin mbi të ardhura në burim dhe tatimin mbi të ardhurat, konkretisht deri në 90% reduktim të tatimit mbi fitimin apo të tatimit mbi të ardhurat personale. Në përgjithësi, reduktimi i taksave në Turqi bëhet për një periudhë kohore që nuk i kalon 10 vjet.

* Në ambjentin e sotëm të ekonomisë globale ku zhvillimi i teknologjisë dhe informacionit është një shtytës shumë i rëndësishëm i nxitjes së konkurrencës dhe rritjes ekonomike në afatgjatë, shumë qeveri kanë hartuar politika të posaçme për incentivimin e inovacionit në teknologji, duke përfshirë këtu shumicën e vendeve të OECD-së dhe ekonomi të tjera të mëdha të tilla si Kina, India, Brazili dhe Rusia.

Praktika ndërkombëtare njeh disa forma të incentivimit dhe konkretisht:

1. Nëpërmjet njohjes përtej normës së lejuar të shpenzimeve korrente apo shpenzimeve kapitale.
2. Lehtësi tatimore për blerjen e Pronësisë Intelektuale nga shoqëri të tjera.
3. Lehtësi tatimore për fitimin e realizuar nga përdorimi apo prodhimi i zhvillimeve teknologjike inovatore.

Shqipëria ka zgjedhur formën e reduktimit të tatim fitimit nga shkalla normale duke propozuar që kjo shkallë të jetë 5% nga 15 % që është shkalla normale. Kjo formë incentivimi synon krijimin e kushteve të favorshme për përmirësimin e klimës për zhvillimin e tregut të zhvillimit teknologjik të sistemeve të informacionit duke incentivuar krijimin e këtyre zhvillimeve brenda vendit.

Eksperiencat e vendeve të tjera mbi incentivat tatimore shfaqin një larmishmëri të trajtimeve tatimore. Maqedonia aplikon normë të reduktuar tatimore në varësi të pjesës së fitimit të riinvestuar në asete materiale dhe jomateriale (duke përfshirë këtu software-t e kompjuterave dhe patentat të përdorur për zgjerimin e aktivitetit të biznesit). Bullgaria ofron amortizim të përshpejtuar 2 vjet për kompjutera dhe pajisje të reja prodhuese. Irlanda lejon zbritjen shtese prej 25% mbi shpeznimet realisht të kryera për investitorët për dizenjimi dhe zhvillimi i sistemeve të integruara dhe inovative të hardware dhe software, algoritma komplekse softëare-sh, modele dhe zgjidhje matematike.

1. **VLERËSIMI I LIGJSHMËRISË, KUSHTETUTESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR.**

Projektligji është mbështetur në nenet: 78, 83, pika 1, dhe 155 të Kushtetutës.

1. **VLERËSIMI I SHKALLËS SË PËRAFRIMIT ME ACQUIS COMMUNAUITAIRE (PËR PROJEKT-AKTET NORMATIVE).**

Projektligji nuk synon përafrimin me legjislacionin komunitar.

1. **PËRMBLEDHJE SHPJEGUESE E PËRMBAJTJES SË PROJEKT-AKTIT**

Në nenin 1 parashikohen përjashtimin nga tatim fitimi të Strukturave akomoduese “Strukturat akomoduese “Hotelet me 4 & 5 yje”, status special”, sipas përcaktimeve të ligjit të turizmit. Përjashtimi nga tatim fitimi i parashikuar sipas këtij paragrafi, aplikohet për një periudhë 10 vjeçare për ato struktura të cilat përfitojnë autorizimin nga Këshilli i Ministrave deri në vitin dhjetor 2024. Efektet e përjashtimit fillojnë në momentin e fillimit të veprimtarisë ekonomike të strukturës akomoduese, por jo më vonë se 3 vjet nga marrja e statusit special. Ky parashikim është bërë me qëllim dhënien e incentivës në momentin e fillimit të aktivitetit ekonomik atëherë kur ky aktivitet realizon fitim.

Efekti që parashikohet nga përjashtimi i kësaj kategorie nuk mund të përllogaritet për momentin pasi është i vështirë parashikimi i numrit të bizneseve që do të operojnë në fushën e turizmit.

Në nenin 2, propozohet të ndryshohet neni 28 “Shkalla tatimore”, e ligjit ekzistuesme përmbajtjen, duke synuar të ulë tatim fitimin nga 15% në 5% për personat fizik dhe juridik të cilët ushtrojnë aktivitet në fushën e prodhimit të sotfëare-ve.

Efekti negativ në buxhetin e shtetit përllogaritet në masën 93 milion lekë.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI**

Për zbatimin e këtij projektligji, ngarkohen Drejtoria e Përgjithshme e Tatimeve.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKT-AKTIT**

Ministria e Financave dhe Ekonomisë ka draftuar projektligjin. Projektligji do t’i dërgohet për mendim Ministrisë së Drejtësisë, Ministrit të Shtetit për Mbrojtjen e Sipërmarrjes, Ministrisë së Infrastrukturës dhe Energjisë dhe Ministrisë së Turizmit dhe Mjedisit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Efekti negativ në buxhetin e shtetit parashikohet të jetë rreth 93 milion lekë.

**MINISTËR**

**ARBEN AHMETAJ**